ร้านก๋วยเตี๋ยวหมูต้มยำตำลึงนายเอก สาขาพุทธมณฑลสาย 2 นี้อยู่ไม่ไกลจากถนนเพชรเกษม เข้ามาซักกิโลนึงเลยปั๊มน้ำมันเชลล์มานิดนึงก็ถึงแล้ว สาขานี้เพิ่งเปิดบริการได้ไม่นานนี้เองครับ แต่ที่นี่มีรายการอาหารที่ไม่เหมือนสาขาอื่น คือมีความหลากหลายของเมนูมากกว่าเยอะเลยครับ คือนอกจากเมนูหลักๆของร้านคือก๋วยเตี๋ยวหมูตำลึงกับต้มแซ่บกระดูกเล้งแล้ว ที่นี่ยังมีเย็นตาโฟหม้อไฟ, ข้าวผัดชนิดต่างๆเช่นข้าวผัดเขียวหวาน, ข้าวผัดต้มยำ, ก๋วยเตี๋ยวผัดไท, แกงเขียวหวานห่อไข่, หมูสะเต๊ะ และอาหารอีสานเช่น ส้มตำ, ลาบ, คอหมูย่าง, ยำชนิดต่างๆ รวมถึงไข่ออนเซ็นเอาไว้ใส่ก๋วยเตี๋ยวด้วย

บอกตามตรงที่ผมมาทานวันนี้ก็เพราะอยากทานก๋วยเตี๋ยวต้มยำนายเอกกับไข่ออนเซ็นที่แหละเลยสั่งเส้นเล็กแห้งใส่ไข่ออนเซ็นไปหนึ่งชาม(50 ฿) น้องเค้าถามว่าต้มยำด้วยไหม ผมก็โอเค ในชามที่มาเสิร์ฟมีเครื่องปรุงใส่มาให้แล้วซึ่งผมก็เข้าใจว่าเป็นต้มยำแล้ว แต่ปรากฏว่ามันจืดๆ ไม่ได้ปรุงต้มยำมาให้ เพียงแต่ใส่น้ำตาลกับพริกป่นมาให้เท่านั้น ก็ไม่เป็นไรครับผมก็ขี้เกียจปรุงเลยคลุกๆทานไปเลย ปรกติเวลาสั่งอาหารญี่ปุ่นแบบจานเดียวแล้วเราใส่ไข่ออนเซ็นลงไปมันจะทำให้อร่อยขึ้นมากเลย แต่ผมว่าไข่ออนเซ็นกับก๋วยเตี๋ยวต้มยำนี่มันไปด้วยกันไม่ได้เลยนะครับ มันไม่ได้ส่งเสริมกันเลย ไม่เป็นไรครับคราวหน้ามาทานใหม่ ยังมีอีกหลายเมนูให้ลองครับ